CELEX: 62012TN0387
Language: el
Date: 2012-09-04 00:00:00
Title: Υπόθεση T-387/12: Προσφυγή της 4ης Σεπτεμβρίου 2012 — Ιταλία κατά Επιτροπής

20.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 319/15
            
         Προσφυγή της 4ης Σεπτεμβρίου 2012 — Ιταλία κατά Επιτροπής
   (Υπόθεση T-387/12)
   2012/C 319/28
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Ιταλική Δημοκρατία (εκπρόσωπος: S. Fiorentino, avvocato dello Stato)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει, κατά το μέρος που αποτελεί αντικείμενο της παρούσας προσφυγής, την εκτελεστική απόφαση 2012/336/ΕΕ της Ευρωπαϊκής Επιτροπής, της 22ας Ιουνίου 2012 [κοινοποιηθείσα υπό τον αριθμό C(2012) 3838], για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ)·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η παρούσα προσφυγή περιορίζει το αντικείμενό της στις κατ’ αποκοπήν δημοσιονομικές διορθώσεις που αφορούν την Ιταλική Δημοκρατία σε σχέση με το καθεστώς ενισχύσεων των παραγωγών ντομάτας που προορίζονται για μεταποίηση, για τα έτη 2006, 2007 και 2008.
   Προς στήριξη της προσφυγής της, η προσφεύγουσα προβάλλει έναν μόνο λόγο ακυρώσεως αντλούμενο από παράβαση του άρθρου 7, παράγραφος 4, του κανονισμού (ΕΚ) 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (ΕΕ L 160, σ. 103) και του άρθρου 31 του κανονισμού (ΕΚ) 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ L 209, σ. 1).
   Με τον λόγο αυτό αμφισβητεί τις δημοσιονομικές διορθώσεις που εφαρμόστηκαν βάσει της προσβαλλομένης αποφάσεως, ανερχόμενες σε 2 % των δαπανών που πραγματοποιήθηκαν, υποστηρίζοντας ότι οι διορθώσεις αυτές έγιναν παρά τα στοιχεία, τα οποία αναγνώρισε η Επιτροπή, σχετικά με τη μη ύπαρξη σημαντικής οικονομικής ζημίας.
   Περαιτέρω, η προσφεύγουσα αμφισβητεί τον ποσοτικό προσδιορισμό των προαναφερθεισών διορθώσεων καθόσον ο συγκεκριμένος προσδιορισμός είναι δυσανάλογος και προδήλως παράλογος, καθώς είναι σημαντικά ανώτερος από την ενδεχόμενη ζημία που προκαλείται από τις συμπεριφορές που καταλογίζονται στις ιταλικές αρχές.